**Štátny stavebný úrad v Nitre II 1945 – 1949**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_7310 | Referenčný kód |
| 3.1.2. | Title | Štátny stavebný úrad v Nitre II | Názov jednotky opisu |
| 3.1.3. | Date(s) | 1945 – 1949 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 10,90 bm (87 archívnych škatúľ, 16 kníh) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Štátny stavebný úrad v Nitre | Názov pôvodcu |
| 3.2.2. | Administrative history | Štátny stavebný úrad v Nitre bol zriadený podľa nariadenia Slovenskej národnej rady č. 37/1945 Zb. nar. SNR zo dňa 16. 5. 1945 a nariadenia Povereníctva SNR pre dopravu a verejné práce – rezort verejných prác č. 85 Úr. v. zo dňa 17. 5. 1945. Štátne stavebné úrady boli výkonnými orgánmi štátnej stavebno-technickej služby na Slovensku. Podliehali priamo Povereníctvu SNR pre dopravu a verejné práce, neskôr Povereníctvu techniky. Do ich kompetencie patrila priama správa a údržba štátnych ciest, mostov, cestného strojového parku, štátnych a verejných budov a odborný dozor nad všetkými stavebnotechnickými záležitosťami v ich obvode. Do jeho pôsobnosti boli začlenené stavebné obvody okresov Hlohovec, Nitra, Prievidza a Topoľčany, ktoré tvorili jednu správnu oblasť Povereníctva SNR pre dopravu a verejné práce. Po zriadení Štátneho stavebného úradu v Partizánskom dňa 2. februára 1949 (po krátkom období činnosti zanikol v zmysle vládneho nariadenia č. 116/1949 Zb. zo dňa 22. apríla 1949) sa pôsobnosť Štátneho stavebného úradu v Nitre vzťahovala na okresy Hlohovec, Levice, Vráble, Želiezovce, Nitra a Zlaté Moravce. Vládnym nariadením č. 13/1949 Zb. zo dňa 25. januára 1949 o technických referátoch krajských národných výborov bol na každom krajskom národnom výbore zriadený technický referát. Podľa vládneho nariadenia č. 116/1949 Zb. (podľa § 1, prílohy C) zo dňa 22. apríla 1949 o ďalších presunoch pôsobnosti vo verejnej správe a vládneho nariadenia č. 139/1949 Zb. o organizácii ľudovej správy v okresoch (ONV) zo dňa 7. júna 1949 prestali pôsobiť štátne stavebné úrady, medzi nimi aj Štátny stavebný úrad v Nitre. Pracovná náplň Štátneho stavebného úradu v Nitre prešla do kompetencie Krajského národného výboru v Nitre a Okresného národného výboru v Nitre. | Dejiny správy pôvodcu |
| 3.2.3. | Archival history | Písomnosti, ktoré by obsahovali podrobnejšie údaje o organizačnej štruktúre úradu, sa v predmetnom archívnom fonde nezachovali. Podľa zachovanej agendy sa však dá usúdiť, že Štátny stavebný úrad v Nitre mal týchto 5 oddelení:  I. Osobné oddelenie  II. Oddelenie pre výstavbu a údržbu štátnych a vicinálnych ciest  III. Mechanizačné oddelenie  IV. Oddelenie výstavby budov  V. Organizačné oddelenie  V čase preberania v roku 1966 boli písomnosti prebraté z podniku Cesty v Nitre, n. p. v neúplnom a neusporiadanom stave, pričom väčšia časť agendy týkajúca sa údržby, výstavby ciest a mostov chýbala. | Dejiny archívneho fondu |
| 3.2.4. | Immediate source of acquisition or transfer | Predchodca Štátneho archívu v Nitre prevzal písomnosti Štátneho stavebného úradu v Nitre z riaditeľstva podniku Cesty v Nitre, n. p. a zaevidoval ich pod prírastkovým číslom 350 dňa 29. 09. 1965 a 368 dňa 28. 03. 1966. | Spôsoby získavania archívnych prírastkov |
| 3.3.1. | Scope and contents | Písomnosti v archívnom fonde dokumentujú činnosť Štátneho stavebného úradu v Nitre, ktorého primárnou úlohou bolo starať sa o výstavbu mostov, štátnych a súkromných budov a drobnú výstavbu rodinných domov v obciach Nitrianskeho kraja. Písomnosti poskytujú údaje o výstavbe a údržbe ciest a mostov zničených vojnovými udalosťami, výstavbe a opravách budov, kaštieľov, kostolov, škôl, priemyselných podnikov a vyvlastňovaní stavebných pozemkov. Nachádzajú sa tu aj geometrické plány obcí Nitrianskeho kraja v povojnovom období.  V skupine osobných záležitostí (I) sa nachádzajú menovania zamestnancov ŠSÚ, previerky zamestnancov, prijímanie cestárskych robotníkov, menovania prednostov a vedúcich pozemných stavieb. V skupine týkajúcej sa štátnych a vicinálnych ciest (II) sú uložené situačné správy o stave ciest a mostov, záležitosti výstavby a opráv ciest, mostov a železníc, vyvlastnenia a výkupy pozemkov pre stavby ciest, súpisy vojnových škôd na cestách, výkazy štátnych a vicinálnych ciest, reorganizácia obvodov cestmajstrov, kolaudácie ciest a zoznamy štátnych ciest a mostov na Slovensku. Vo vecnej skupine mechanizačné záležitosti (III) sa zachovala dohoda o použití vojnovej koristi na československom území a doklady o úveroch na opravu cestných strojov. Vo vecnej skupine stavebných záležitostí (IV) písomnosti zahŕňajú záležitosti stavby škôl, žiadosti občanov a podnikov o stavebné povolenia a výmery, vyvlastňovanie pozemkov pre stavebné účely, opravy a stavby budov škôl, výstavbu röntgenovej stanice v Štátnej nemocnici v Nitre, opravy kostolov, adaptáciu kaštieľov v Mojmírovciach, Chalmovej, Solčanoch, Horných Lefantovciach a Veľkom Záluží, adaptáciu budovy Farmaceutických závodov v Hlohovci, Štátnej nemocnice v Zlatých Moravciach, stavebné povolenia pre Slovenské elektrárne, úč. spol. na výstavbu elektrických zariadení, povolenia na odstránenie stavieb, zápis o kolaudácii železničných vlečiek, plán budovy závodu Ferrenit v Nitre, stavebné povolenia pre výstavbu rodinných domov a priemyselných budov, výstavbu športového štadióna v Nitre, dokumenty o stavebnej obnove v Prievidzi, výstavbu strojných a traktorových staníc v obciach, výmery ŠSÚ o povolení novostavieb, výmery ŠSÚ o povolení užívania budov, geometrické plány obcí, parcelačné plány pozemkov obcí, výstavbu objektov firmy Baťa, chemických závodov a baní v Novákoch, výstavbu kláštora a rím. kat. kostola v Zlatých Moravciach, výstavbu slobodární, regulačné plány na výstavbu v obciach, stavby kultúrnych domov, benzínových čerpadiel, detských opatrovní, rekonštrukcie škôl. Ďalej sa vo vecnej skupine IV nachádzajú geometrické plány obcí a dokumenty o výstavbe objektov firmy Baťa v Baťovanoch. Vecná skupina V obsahuje písomnosti týkajúce sa organizačných záležitostí: smernice, obežníky a úpravy pre činnosť úradu, informácie o vymedzení kompetencií medzi ústrednou vládou a Povereníctvom SNR pre dopravu a verejné práce, smernice pre pôsobnosť vládnych poverencov, smernice pre vybavovanie agendy v záležitostiach pozemných stavieb, záznamy o spisovej rozluke s Maďarskom, smernice pre odsun Nemcov zo Slovenska a smernice pre stavebnú obnovu. Nachádza sa tu tiež správa o stave v stavebníctve z hľadiska pracovných síl, správa o veternej kalamite a poškodení kostolov v roku 1946, zoznam obcí poškodených vojnovými udalosťami a vybavovanie pôžičiek na stavebnú obnovu obcí a jej financovanie. Agenda organizačného oddelenia obsahuje aj dokumenty o náhrade vojnových škôd, zoznam stavebných firiem v národnej správe na Slovensku, regulačný plán mesta Nitry – priestoru medzi riekou Nitra a vrchom Zobor a návrh na obnovu južného Slovenska.  Archívny fond pozostáva z 34 inventárnych jednotiek. K spisom v archívnom fonde sa zachovalo 10 registratúrnych denníkov a 5 indexov. Knihy a spisy sú uložené v 87 archívnych škatuliach. | Obsah a rozsah archívneho fondu |
| 3.3.2. | Appraisal, destruction and scheduling information | Informácie o vyraďovacom konaní nie sú k dispozícii. Keďže vo fonde chýba väčšia časť agendy o údržbe a výstavbe ciest a mostov, je pravdepodobné, že sa pred prevzatím do archívu uskutočnilo vyraďovacie konanie na technickom referáte Okresného národného výboru v Nitre alebo v podniku Cesty Nitra, n. p., odkiaľ boli písomnosti prevzaté predchodcom Štátneho archívu v Nitre. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Súčasné usporiadanie archívneho fondu rešpektuje ukladací systém podľa druhu agendy Štátneho stavebného úradu v Nitre. Inventárnu jednotku archívneho fondu tvorí jedna kniha alebo spisy jedného oddelenia za jeden rok. Písomnosti archívneho fondu sú rozdelené na dve fondové oddelenia:   1. Prezidiálne spisy 2. Všeobecné spisy   Celkovo je spôsob usporiadania archívneho fondu nasledovný:  A. Prezidiálna agenda  1. Knihy  Prezidiálny registratúrny denník  2. Spisy  Osobné spisy cestmajstrov  B. Všeobecná agenda  1. Knihy  Registratúrne denníky a indexy  2. Spisy  Spisy všeobecnej agendy sú v každom roku rozčlenené do 5 vecných skupín uvedených v bode 3. 2. 3. tohto opisu. | Spôsob usporiadania |
| 3.4.1. | Conditions governing acces | Pri osobných spisoch cestmajstrov a osobných záležitostiach zamestnancov Štátneho stavebného úradu v Nitre je štúdium obmedzené zákonom č. 395/2002 Z. z. o archívoch a registratúrach a zákonom č. 18/2018 Z. z. o ochrane osobných údajov. Na verejné štúdium budú spisy prístupné od rokov 2035 – 2039 (v závislosti od datovania spisov). | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský | Jazyk/písmo archívnych dokumentov |
| 3.4.4. | Physical characteristics and technical requirements | Písomnosti archívneho fondu sú v zachovalom stave. Z písomností prezidiálnej agendy sa zachoval len podací protokol z roku 1949 a osobné spisy cestmajstrov. Pri všeobecnej agende sú zachované aj registratúrne denníky a indexy. Spisy všeobecnej agendy sa zachovali z týchto rokov: spisy osobného oddelenia (I) a mechanizačného oddelenia (III) sú zachované len z rokov 1945 a 1946, spisy oddelenia pre výstavbu a údržbu štátnych a vicinálnych ciest (II) a oddelenia pre výstavbu budov (IV) sú zachované zo všetkých rokov 1945 – 1949, spisy organizačného oddelenia (V) z roku 1949 nie sú zachované. | Fyzický stav a technické požiadavky |
| 3.4.5. | Finding aids | Štátny archív v Nitre, Štefan Morávek: Štátny stavebný úrad v Nitre 1945 – 1949. Inventár, Nitra, 1968, evid. č. 112, 37 s. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Nie sú známe. | Súvisiace jednotky opisu |
| 3.5.4. | Publikation note | Watzka, J. – Zemene, R.: Štátny archív v Bratislave, pobočka v Nitre – Sprievodca po archívnych fondoch III. Bratislava : Slovenská archívna správa, 1966, s. 37 – 38.  Mičega, M.: Vývoj, súčasnosť a problémy stavebného práva na Slovensku, 2014, 110 s. | Informácie o publikovaní |
| 3.6.1. | Note | --- | Poznámka |
| 3.7.1. | Archivist´s note | Mgr. Edina Turanová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 29.03.2019 | Dátum vyhotovenia opisu |